Regering gaan appelleer teen Aarto-beslissingFikile Mbalula, minister van vervoer (Foto: Twitter / @MbalulaFikile) Fikile Mbalula, minister van vervoer, het bekend gemaak dat die regering sal appelleer teen die hooggeregshofbeslissing dat die omstrede Wet op die Administratiewe Beregtiging van Padverkeersoortredings (Aarto) ongrondwetlik en ongeldig is. Mbalula het die aankondiging Dinsdagoggend gedoen tydens die bekendmaking van die jongste padsterftes. “Aarto is die laaste stuk van die legkaart in die inwerkingstelling van ŉ nuwe padverkeerbestuurstelsel deur die demokratiese staat. Die belangrikheid van Aarto in die verandering van motoriste se bestuursgedrag en wat onbetaamlike gedrag ontmoedig, kan nie genoeg beklemtoon word nie.” Die Pretoriase hooggeregshof het Aarto én die Wysigingswetsontwerp op Aarto verlede week as geheel ongrondwetlik en ongeldig verklaar. Aarto sluit in ŉ strafpuntstelsel vir motoriste en het onder meer ten doel om minder ernstige verkeersoortredings aan administratiewe prosesse te onderwerp, terwyl die hof steeds strafregtelike verkeersoortredings sal hanteer. Aarto is al langer as 10 jaar as ŉ proeflopie in Johannesburg en Pretoria van krag en sou op 1 Julie vanjaar landwyd in werking getree het.